<classify> MAKAMU Mwenyekiti mstaafu wa Chama cha Mapinduzi CCM, Pius Msekwa amekipongeza Chama cha Demokrasia na Maendeleo CHADEMA kwa kukamilisha kwa amani mchakato wake wa kuwapata viongozi wakuu juzi Dar es Salaam, lakini akahoji demokrasia inavyotekelezwa ndani ya chama hicho.Nao wataalamu kadhaa wa sayansi ya siasa, wamehoji demokrasia ya kurithishana vijiti vya uongozi ilivyo katika vyama vingine vya upinzani vya TLP cha Augustine Mrema, CUF cha Profesa Ibrahim Lipumba na NCCR-Mageuzi cha James Mbatia.Walisema kuwa viongozi wa vyama hivyo vya TLP, CUF na NCCR-Mageuzi, nao wamekaa muda mrefu wa vipindi vya miaka mitano mitano. Walisema ni vema Mrema, Lipumba na Mbatia wawaachie watu wengine kuongoza vyama hivyo.Akitoa maoni yake kuhusu uchaguzi wa Chadema, uliomalizika kwa Mwenyekiti wa muda mrefu wa chama hicho tangu mwaka 2004, Freeman Mbowe kuibuka na ushindi kwa awamu nyingine, Msekwa alisema ushindi wake huo hauna maana nzuri kwa demokrasia halisi, kama ambavyo chama hicho kimekuwa kikiinadi.Nawapongeza kwa kufanikisha mkutano uliowapata viongozi mbalimbali, lakini suala la Mwenyekiti wao kuendelea kushikilia tena kijiti cha nafasi hiyo siyo zuri kwa demokrasia halisi ambayo inataka watu kubadilishana vijiti vya uongozi, alisema Msekwa, msomi wa sheria aliyewahi kuwa Spika wa Bunge la Jamhuri ya Muungano wa Tanzania.Msekwa alisema Baba wa Taifa, hayati Mwalimu Nyerere kupitia katiba ya nchi alipendekeza kuwepo na ukomo wa uongozi wa nafasi za juu, kwa kubadilishana madaraka kiongozi mmoja hadi mwingine, suala ambalo lingekuwa na maana kubwa kama lingefanyika Chadema, kwa kuwa linajenga demokrasia ya kweli.Mswekwa aliyewahi pia kuwa Katibu Mkuu wa chama cha TANU na pia CCM, alisema hata kwa upande wa CCM, wapo baadhi ya wabunge wamekaa katika nafasi hizo kipindi kirefu hadi wanapoamua kuacha wenyewe, jambo alilosema ni vizuri likaangaliwa ili kuwaepusha wabunge hao kuwa miungu watu katika majimbo yao.Mbali na Mbowe aliyechaguliwa Mwenyekiti, chama hicho pia kupitia Baraza lake Kuu kimechagua sekretariati mpya ya chama hicho, itakayokivusha katika uchaguzi mkuu wa mwaka 2020 na kuendelea. Kwa mujibu wa Katiba ya Chadema, Mwenyekiti wa Taifa ambaye kwa sasa ni Mbowe, atapaswa kupendekeza majina nafasi tatu za Katibu Mkuu na manaibu wake wawili wa Tanzania Bara na Zanzibar.Mbowe aliwateua John Mnyika kuwa Katibu Mkuu wa chama hicho, huku Benson Kigaila akichaguliwa kuwa Naibu Katibu Mkuu Bara na Salum Mwalimu aliyechaguliwa kuwa Naibu Katibu Mkuu Zanzibar.Pia Mbowe amemteua John Heche kuwa Mjumbe wa Halmashauri Kuu Chadema, ambapo pamoja naye wengine waliochaguliwa katika nafasi hiyo ni Sarah Katanga, Gibson Meseiyeki, Michael Mwaitenda, Patrick Ole Sosopi, Grace Kiwelu, Suzan Kiwanga, Yahaya Omary na Zeud Mvano.  <topic>: kitaifa 